ការសម្ភាសន៍របស់យាយអ៊ីម ស៊ុន

ក៖ អ្នកសម្ភាសន៍ឈ្មោះ ឡយ អូលីសា ខ៖ អ្នកត្រូវគេសម្ភាសន៍ឈ្មោះអុីម ស៊ុន

***ពត៌មានសង្ខេបរបស់យាយអ៊ីម ស៊ុន***

*យាយអ៊ីម ស៊ុន មានអាយុ៥៩ឆ្នាំ គាត់មានកូនចំនួន ៩នាក់ ស្រី៧នាក់ ប្រុស៧នាក់។ គាត់មានលំនៅដ្ឋាននៅស្រុកអង្គរក្រៅ ខេត្តសៀមរាប។ យាយមានបងប្អូនចំនួន៦នាក់  
ហើយលោកយាយជាកូនទី២នៃគ្រួសារ។ យាយមានមុខរបបជាអ្នកធ្វើស្រែចំការដើម្បី  
ចិញ្ចឹមជីវិត ហើយលោកយាយជាមនុស្សដែលជួបការលំបាកច្រើនខ្លាំងមែនទែននៅក្នុង  
ជីវិតលោកយាយ។*

ក៖​ ជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៏ពីប្រវិត្តរបស់  
យាយហើយការសម្ភាសន៏ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ គោលបំណងរបស់សាកលវិទ្យាល័យគឺចង់សម្ភាសន៏ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់យាយហើយចឹងនៅពេលដែលខ្ញុំសម្ភាសន៍ចប់ខ្ញុំសូមដាក់ការសម្ភាសន៏ណឹងនៅលើវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ចឹងតើយាយយល់ព្រមឲ្យខ្ញុំដាក់សម្ភាសន៍របស់យាយចូលទៅក្នុងវេបសាយរបស់សាលាទេយាយ?

ខ៖ ចាស។

ក៖ ចាស ចឹងសម្រាប់ថ្ងៃខែដែលខ្ញុំសម្ភាសន៍នេះគឺ នៅថ្ងៃទី៣០ ខែមិថុនា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅបរិវេណប្រាសាទបាយ័ន្តនៅមុខប្រាសាទបាយ័ន្តតែម្តង ហើយខ្ញុំជាអ្នកសម្ភាសន៏ឈ្មោះថាឡយ អូលីសា ចឹងខ្ញុំចង់សួរថា  
តើយាយមានឈ្មោះអ្វីយាយ?

ខ៖ ខ្ញុំឈ្មោះអុីម ស៊ុន។

ក៖ ចាស ចុះយាយមានឈ្មោះហៅក្រៅអត់ ឈ្មោះហៅពីក្មេងៗ?

ខ៖ អត់ទេ ហៅតែយាយស៊ុន។

ក៖ តើយាយមានអាយុប៉ុន្មានហើយឆ្នាំនេះយាយ?

ខ៖ ខ្ញុំអាយុ ៥៩ឆ្នាំ។

ក៖ តើយាយចាំថ្ងៃខែឆ្នាំកំណើតយាយកើតទេ?

ខ៖ កើតនៅខែអាសាធ ឆ្នាំខាល ថ្ងៃព្រហស្បតិ៍។

ក៖ ចុះយាយមានចាំថ្ងៃបារាំងទេយាយ?

ខ៖ យាយអត់ចាំទេ យាយអត់ចេះអក្សរអត់ចាំចៅ។

ក៖ តើយាយមានស្រុកកំណើតនៅណាដែរ?

ខ៖ នៅអង្គរក្រៅ។

ក៖ តើយាយមាន​បងប្អូនចំនួនប៉ុន្មាននាក់ដែរ?

ខ៖ មានបងប្អូន៦នាក់។

ក៖ យាយមានបងប្អូនច្រើនដែរចឹង តើយាយជាកូនទីប៉ុន្មានដែរ?

ខ៖ ជាកូនទី២។

ក៖ តើយាយអាចប្រាប់ឈ្មោះបងប្អូនទាំងអស់របស់យាយបានទេ ពីបងគេមក?

ខ៖ បាន ទី១ អ៊ុំអ៊ែម ទី២ខ្ញុំយាយស៊ុននេះឯង ទី៣អាម៉ង់ ទី៤កីក ទី៥ជូន ទី៦ជោរ។

ក៖ តើយាយបានចងចាំសាច់រឿងអ្វីខ្លះជាមួយប្អូនរបស់មីង តាំងពីនៅក្មេងដល់ឥឡូវនេះ? ដូចថាមានអនុស្សាវរីយ៍លេងអ្វីខ្លះជាមួយពួកគាត់ណា  
យាយ? ធម្មតាបងប្អូនយើងមានការលែងលេងជាមួយគ្នាកាលនៅក្មេងៗ?

ខ៖ ចាសមិនដឹងលេងអីណា បើភ្លេចអស់ហើយ ចាំបានតែទៅឃ្វាលក្របី ឃ្វាលគោ ទៅតាមព្រៃតាមស្រែទៅក៏ ដើរឃ្វាលក្របីពីដើមមិញយាយតាខ្ញុំមានក្របី ប្រលែងលេងក៏លេងទាំងអស់តែគ្នាទៅ លេងបាយឡុកបាយឡលេងអានេះលេងអា  
នោះ។

ក៖ សប្បាយអត់យាយកាលណឹង?

ខ៖ សប្បាយនោះឯងពីតូច មិនដែលដឹងថាម៉ែអត់អី ចេះតែសប្បាយ ដឹងតែសប្បាយ  
ទាល់តែចាស់ទៅបានដឹងថាយ៉ាប់ កាលសម័យប៉ុល ពត ខ្ញុំចល័តតាំងពីអាយុ១២ឆ្នាំ គេនៅចល័តកុមារឡើងធំៗខ្ញុំនៅចល័តកុមារ ដល់ឪបែកទៅសៀមរាបកាលនោះ មាន  
អាពតណា ចាសឪពុកខ្ញុំបែកទៅសៀមរាបទៅក៏បានប្រពន្ធចុងទៀតទៅ ខ្ញុំនេះខ្ញុំចិញ្ចឹម  
ប្អូន ចាសចិញ្ចឹមប្អូនទៅ បងខ្ញុំក៏នៅមើលនៅភូមិនេះ ខ្ញុំដើរចល័តឆ្ងាយណាស់នាង  
សឹងតែស្លាប់ប្រវិត្តខ្ញុំតែបានគុណទឹកដោះម្តាយថ្លៃ ខ្ញុំទៅឡើងដាច់សង្វែង ដល់គេមាន  
បងប្អូនច្រើនទៅគេនៅភូមិ ខ្ញុំដើរក្នុងមួយឆ្នាំខ្ញុំបានមកឃើញផ្ទះមួយថ្ងៃ មួយយប់បើខ្ញុំ  
ដើរចល័តឆ្ងាយណាស់នាងអើយ ប្រវិត្តយាយនេះបើសិនជាងាប់ ងាប់អត់មានន័យ តែ  
បានទឹកដោះម្តាយថ្លៃ ដើរៗទាល់តែយប់ទៀត ដើរត្រឹមម៉ោង១០ដល់ម៉ោង១២គេឈប់  
ឲ្យដើរ ខ្លារ មៀមយំ ដំរីវាកន្ទ្រាំ ចងអង្រឹងទៀតសុទ្ធតែតខ្សែចឹង ខ្លាចខ្លារ ខ្លាចដំរី វាទាញយប់ឡើងណា ក្នុងព្រៃណាចៅចល័តកាលសម័យអាពតណា នេះប្រវិត្តយាយ  
ណា ពិបាកអូពិបាកថាពិបាកណាស់នាងប្រវិត្តយាយពិបាក កម្មណាស់ យាយអត់មាន  
ឪពុក យាយត្រូវគ្រាប់បន្តក់ទៅដេកពេទ្យនៅសៀមរាប ចិញ្ចឹមប្អូន ចិញ្ចឹមប្អូន ចាស  
កំសត់ណាស់ ប្រវិត្តយាយកំសត់ណាស់នាង ដល់ទៅដល់នោះស្ទូងដកទៀត អត់បាយ  
អត់ទឹក ចុះសម័យនោះហូបព្រលិត បាយព្រលិតសម្លរព្រលិត មិនដែលថាស្គាល់ជាតិអូ  
បានបាយហូបតែធម្មតាអត់មានទេ ខ្ញុំតស៊ូណឹងចៅអើយយាយកំសត់ណាស់ តែយាយ  
និយាយទឹកភ្នែកឡើយ ម៉ែខ្ញុំមកដល់ណាទឹកភ្នែក សួរថាកូនអើយកូនឯងដើរសម្បើម  
ម៉េចចុះ ទៅតាមគេណាចៅទម្រាំតែគេឲ្យបកមកផ្ទះវិញ កំសត់ណាស់ តាំងពីតូច  
អាុយ ១២ឆ្នាំ ចាសដល់សម័យបានប្តីហើយក៏វាកំសត់ទៀត ប្តីធ្វើបាបណាចៅ កូនឡើង  
៩នាក់ណា មានកូន៩នាក់ ច្រើនតែប្រុស ស្រីតែ២នាក់។

ក៖ តើយាយធ្លាប់បានលេងល្បែងកំសាន្តអ្វីខ្លះជាមួយបងប្អូនរបស់យាយ ល្បែងកំសាន្តខ្មែរយើងយាយចាំបានទេ?

ខ៖ ពេលចូលឆ្នាំគេលេងឈូងទៅជាមួយបងប្អូន សម័យនោះម៉ែនិងឪតែងរើសអង្គុញ  
រើសអីបានក៏នាំបងប្អូនបាញ់ទៅណា ចេះតែលេងទាល់តែយប់ផ្លែកណ្តុរនាង យកផ្លែ  
កណ្តុរបានក៏នាំបងប្អូនលេង សប្បាយចាស។

ក៖ សព្វថ្ងៃនេះ តើបងប្អូនរបស់យាយទាំងអស់​គាត់រស់នៅឯណាដែរយាយ?

ខ៖ នៅនឹងភូមិជាមួួយគ្នាណឹងឯង បើនៅឯតាស្រង់២នាក់ នៅតាស្រង់១ម្នាក់ នៅ  
ថ្បែងម្នាក់។

ក៖ សូមអភ័យទោសយាយ ពួកគាត់នៅរស់ទាំងអស់គ្នាទេ?

ខ៖ ខូចអស់២នាក់ហើយ គាត់ដេកស្លាប់ បងទី១គាត់ដេកស្លាប់ អត់មានកើតអីទេគាត់  
េដកស្លាប់គាំងបេះដូងស្លាប់។

ក៖ គាត់ស្លាប់យូរនៅយាយ?

ខ៖ ស្លាប់បាន១ឆ្នាំហើយនាង គាត់ធ្វើមេប៉ូលីស បងខ្ញុំធ្វើមេប៉ូលីស ដល់អាមួយនោះវា  
ឈឺស្លាប់ងាប់ទាំង២នាក់ បងប្អូនប្រុសណឹងងាប់ទាំង២នាក់ ចាសនៅតែស្រីៗ ចាស។

ក៖ ឡូវយើងនិយាយទាក់ទងទៅនឹងមុខរបបរបស់ប្អូនយាយ តើគាត់ធ្វើអ្វីដែរយាយ?  
ខ៖ ចាសគាត់ធ្វើស្រែចំការចៅ។

ក៖ តើម្តាយរបស់យាយគាត់មានឈ្មោះអ្វីដែរ?

ខ៖ គាត់ឈ្មោះយាយ ស៊ឿម។

ក៖ តើយាយថ្ងៃខែឆ្នាំកំណើតគាត់បានទេ? យាយអាចស្មានបានទេយាយ?

ខ៖ អត់ដឹងយាយអត់ចេះអក្សរ កាលឪពុកខ្ញុំងាប់៨៩ឆ្នាំ ម៉ែខ្ញុំងាប់នៅអាយុ៤៦ឆ្នាំ ចាសម្តាយខ្ញុំឈឺ។

ក៖ យាយចាំឆ្នាំគាត់ខូចទេយាយ?

ខ៖ អត់ចាំបានទេចៅអើយ យាយមានកូនច្រើនទៅពិបាកណា ប្តីយាយគិតតែផឹកស៊ី  
ទៅក៏យាយពិបាកនិងកូន មួយឆ្នាំៗឡើងមួយដំបរ ចាសពិបាកណាស់ចៅ ចុងឆ្នាំដើម  
ឆ្នាំ យាយពិបាក អត់បានចាំទេកាលម្តាយងាប់នោះ យាយពិបាកអូពិបាក ពិបាក  
ណាស់ គេគេចេះផឹកចេះលេងអាប៉ោង គេដើរលេងផឹកស៊ីលេងអាប៉ោង គេធ្វើចំការ   
គេស៊ីឈ្នលគេ គេសប្បាយតែគេកូនប្រុសណានាង យាយក៏ពិបាក។

ក៖ តើយាយចាំស្រុកកំណើតរបស់ម្តាយយាយទេ?   
ខ៖ នៅអង្គរក្រៅនេះឯងនាង។

ក៖ តើយាយអាចរៀបរាប់ពីអត្តចរិតម្តាយរបស់យាយ តើម្តាយរបស់យាយគាត់  
ជាមនុស្សម៉េច ស្លូត?

ខ៖ អូ ស្លូតណាស់ម្តាយខ្ញុំ ម្តាយខ្ញុំស្លូតណាស់ឪពុកខ្ញុំបានប្រពន្ធទៀត គាត់ប្រះទ្រូង  
ឡើងគាត់ឈឺឡើងងាប់ណានាង នែយាយថាម៉ែអើយកុំឲ្យខឹងអី ចាស់ៗរៀងខ្លូន  
ឲ្យនិយាយ រាប់គ្នាធ្វើជាបងជាប្អូនទៅ កូនអើយនេះទ្រូងម្តាយម៉ែយកទៅមិនរួចទេ  
ម៉ែទុកឲ្យកូនឯង ថាបើសិនជាកូនឯងមានខឹងដូចតែគ្នា គាត់ខឹងឡើងប្រះទ្រូង  
បានគាត់ខូចណឹង គាត់ងាប់ទាំងក្មេងណាម្តាយខ្ញុំណា ពិបាកចិត្តឪមានប្រពន្ធទៀត  
ស្រណោះគាត់ពិបាកចិត្តគាត់អត់ហូបបាយទេ គាត់ទៅធ្វើការឲ្យគេ គាត់មកវិញ  
អង្គុយហូបតែម្លូរ អង្គុយបៀកម្លូរហូប ម៉ែអើយហូបបាយកូនអើយម៉ែដែលលេបរួចក្តៅ  
គាត់ពិបាកចិត្ត ម៉ែអើយចាស់រៀងខ្លួនកុំឲ្យនេះអី រាប់រកគ្នាធ្វើជាបងជាប្អូន ថាគាត់  
អត់រៀបរកកើតទេ គាត់ដេកតែក្តៅ។

ក៖ ចាសចុះយាយចងចាំសាច់រឿងអ្វីខ្លះជាមួយម្តាយរបស់យាយតាំងពីក្មេងរហូត  
ដល់ឥឡូវនេះយាយ?

ខ៖ ឪពុកខ្ញុំកាច ម្តាយខ្ញុំពិបាកណាស់ ឪពុកខ្ញុំមកពីធ្វើការពីដើមមិញគេថាធ្វើកាលី  
បារាំង កាលីអីណានាង ដល់ពេលឪពុកខ្ញុំស្រវឹងចេះឪពុកខ្ញុំរករឿងវ៉ៃ បើខ្ញុំកើតមកអត់  
ដែលវ៉ៃទេណាស់ ឃើញតែគាត់សំឡុតដល់ពេលគ្រាន់តែលឺមាត់ឪពុកខ្ញុំឆ្លងអូរមក ឆ្លង  
ស្ពានមកម្តាយខ្ញុំមករកចូលក្នុងដុបប្រាប់ខ្ញុំស៊ុនបើឪរកបាយហូប កូនឯងចាំដាក់ឲ្យពុក  
ហូប ម៉ែទៅរកពួនហើយថាម៉ែទៅជុះអាចម៍ គាត់ គាត់ខ្លាចណា ខ្លាចប្តីគាត់ ខ្ញុំឃើញតែ  
ចុះឯង បើវ៉ៃខ្ញុំអត់ដែលឃើញវ៉ៃទេ បើឲ្យតែយប់ឡើងឲ្យតែលឺមាត់ឪពុកខ្ញុំស្រវឹងចេះ   
គាត់មិនដែលហ៊ាននៅផ្ទះទេឲ្យតែកូនចៅនៅ គាត់គេចបើថាវ៉ៃខ្ញុំអត់ដែលឃើញវ៉ៃទេ  
បើគាត់ខ្លាចឪខ្ញុំខ្លាចឡើងគាត់ងាប់លេង ម៉ែខ្ញុំណាគាត់លង់ណាស់ ឪសុំសីលគាត់រត់  
យកអង្ករមកឲ្យដល់អាស្ពានផុតពីស្ទឹងណានាង យកមកឲ្យឪវាអើយនេះអង្ករយកទៅ  
ដាក់សុំសីល ប្រាប់ថាអញអត់យកទេគាត់អត់ថាចេះ ទាញអាចង់យាមគាត់ដាក់ទុកវះ  
ទៅក៏ដួលទៅគាត់ក៏ទឹកភ្នែកទឹកសំបោរ ចាសម្តាយខ្ញុំគាត់ស្លូតណាស់ គាត់អាយុខ្លី

ដោយសារគាត់ខឹង។

ក៖ ចុះយាយចាំទេកាលម្តាយយាយគាត់នៅរស់គាត់ប្រកបមុខរបរអ្វីដែរយាយ?

ខ៖ ធ្វើស្រែចំការចុះឯងចៅ យកស្រូវមកចិញ្ចឹមកូន គាត់ជាមនុស្សកំសត់ណាស់នាង។

ក៖ តើម្តាយរបស់យាយធ្លាប់ប្រាប់សាច់រឿងរបស់គាត់កាលពីគាត់នៅក្មេងៗដល់  
យាយទេ?

ខ៖ គាត់ប្រាប់ថាគាត់កំសត់ កំសត់តាំងពីគាត់កើតនៅជាមួយម្តាយ ម្តាយគាត់ខ្វិនទៀត  
ថាគាត់កំសត់។

ក៖ ខ្ញុំចង់សួរថាយាយចាំឈ្មោះឪពុករបស់យាយទេ?

ខ៖ ឪពុកខ្ញុំឈ្មោះអីុមនោះឯង តាអីុម យាយសឿម។

ក៖ យាយចាំឆ្នាំគាត់កើតទេ?

ខ៖ អត់ទេនាង បើមិនដែលបានសួរគាត់ឆ្នាំកុរទាំងអស់គ្នា ម្តាយខ្ញុំក៏ឆ្នាំកុរ ឪពុកខ្ញុំក៏ឆ្នាំ  
កុរដែរ គាត់ឆ្នាំដូចគ្នាឃើញគាតឆុងគ្នា។

ក៖ ចុះឪពុករបស់យាយគាត់មានកន្លែងកំណើតនៅឯណាដែរយាយ?

ខ៖ នៅស្រុកអង្គរក្រៅទាំងអស់គ្នាណឹងឯង។

ក៖ ឪពុករបស់យាយមានអត្តចរិតបែបណាដែរយាយ?

ខ៖ គាត់កាចណាស់ គាត់ឡើងចាស់ងាប់ ថាគាត់កាចនោះកាចចុះឯងចៅ ខ្ញុំនៅថែរក្សា  
គាត់ទាលតែងាប់នឹងដៃខ្ញុំទាំងម៉ែទាំងឪ កាលដែលប្តីខ្ញុំធ្វើបាបខ្ញុំគាត់ទៅនៅជាមួយប្អូន  
ប្អូនមីពៅគេណា ទៅក៏ខ្ញុំយកមកថែនៅនិងខ្លួនខ្ញុំទៅក៏ងាប់នៅខ្លួនខ្ញុំទាំងម្តាយ ទាំងឪ  
ពុកនោះឯង ចាស។

ក៖ អូ កំសត់ណាស់យាយចុះយាយចងចាំសាច់រឿងអ្វីខ្លះជាមួយឪពុករបស់យាយតាំង  
ពីក្មេងរហូតដល់ឥឡូវនេះ?

ខ៖ ចាំបានតែឪពុកគាត់កាចប៉ុណ្ណោះឯង។

ក៖ តើឪពុករបស់យាយគាត់ធ្វើការងារអី្វដែរដើម្បីចិញ្ចឹមជិវិត?

ខ៖ គាត់ធ្វើស្រែចំការដូចគ្នានោះឯង។

ក៖ តើយាយបានរៀនបទពិសោធន៍ជីវិតអ្វីខ្លះពីឪពុកម្តាយរបស់យាយដែរ?

ខ៖ មិនមានបានរៀនអីចៅ ធ្វើស្រែចំការចុះឯងក្រោកព្រលឹមឡើងឪពុកខ្ញុំក៏កាន់  
កាំបិតទៅ ម៉ែក៏កាន់ចបជីកក៏ទៅបាត់ទៅមិនដែលបានបង្រៀនអីខ្ញុំ ខ្ញុំក៏នៅដាំ  
បាយ ដាំទឹកឲ្យប្អូនហូបទៅណា មិនដែលបានរៀនបានសូត្រគេនាង ដល់តែខ្ញុំធំឡើង  
សម័យនោះសម័យអាពតនោះទៅណា ខ្ញុំនឹកកាលស្រុកជំនារនេះខ្ញុំនៅប្រាសាទ  
បាយ័ន្ត នាំបងប្អូនមកនៅក្រោមណឹងណា ថាគ្រាប់បែកវ៉ីវៗទៅណា ចាសក៏រត់មកនៅ  
នេះឯង អាពតជម្លៀសខ្ញុំទៅនៅដំរីឆ្លងនោះទៅក៏ជិះរទេះទៅចៅ។

ក៖ ពីមុនយាយនៅក្នុងប្រាសាទណឹងម៉ង?

ខ៖ ចាស ជម្លៀសរត់មកនេះចៅឲ្យតែសុខ កាលខ្ញុំរត់មកនៅនេះឪពុកខ្ញុំ គាត់ត្រូវគ្រាប់  
បន្តក់នោះ គាត់ខ្លាចងាប់ក៏រត់ទៅសៀមរាបមុនទៅហើយដេកពេទ្យនៅនេះអត់មាន  
ពេទ្យ ទៅពេទ្យសៀមរាបនោះណានាង ខ្ញុំក៏ពរបងពរប្អូនមិនដែលបានស្តី បានតែបង  
ប្អូនជួយ មិនដែលបានមានឆ្នាំងដាំបាយ ឆ្នាំងដាំបាយធ្លាក់ នាំបងប្អូនចូលមកនៅមាន  
បនដេកទៅក៏ នាំបង បងខ្ញុំថាងាប់ដេកងាប់កាលណេះដែលដេកងាប់ទៅក៏នាំបងប្អូន  
តែ២នាក់ ដើរណាចៅពីប្រាសាបាយ័ន្តនេះទៅឯភូមិខ្ញុំនៅនោះ៣គីឡូជាង ចាស នាំ  
បងប្អូនតែពេលលឺគ្រាប់ ដឹងតែនាំបងប្អូនក្រាប ដល់ពេលគ្រាប់បែកផ៉ុងចេះទៅស្តាប់  
ទៀតដល់ទៅអត់មានលឺ នាំបងប្អូនក្រោកទៅ ទៅទៀតហើយទៅយកឆ្នាំងបាយ ទៅ  
យកអង្ករមកដាំបាយនាំប្អូនហូប ចាស។

ក៖ ប្រាសាទណឹងអត់មានត្រូវអីណាយាយ?

ខ៖ អន្តរជាតិគេធំណាស់គេដែលឲ្យបន្តក់ចូលហីចៅ បាននាំគ្នារត់តែមកចូលនេះនោះ  
កំសត់ណាស់ចៅ ខ្ញុំណាកំសត់ណា តាំងពីតូច តាំងពីតូចហើយដល់ខ្ញុំមានប្តីហើយក៏  
កំសត់ទៀត ចាសកំសត់ណាស់ប្រវិត្តខ្ញុំកំសត់ណាស់នាង

ក៖ តើយាយខាងម្តាយរបស់យាយគាត់មានឈ្មោះអ្វីដែរ?

ខ៖ អត់ចាំមិនបានសួរយាយ មិនមែនឈ្មោះយាយអីុម តាផ្លក់ទេហាស   
អត់ចាំណានាង ឈ្មោះយាយអីុម តាផ្លក់ចេះអី ឈ្មោះអីខ្ញុំក៏មិនដែលបាន  
សួរ

ក៖​ តើយាយចាំអត់ថាគាត់កើតនៅខេត្តណាយាយ?

ខ៖ ថាគាត់កើតនៅខេត្តនេះឯង ខេត្តសៀមរាប

ក៖ តើយាយចាំសាច់រឿងអ្វីខ្លះពីយាយខាងម្តាយរបស់យាយ យាយកើតទាន់ទេ?

ខ៖ អត់កើតទាន់ទេ មិនដែលបានកើតទាន់ទេចៅ។

ក៖ តើតាខាងម្តាយយាយ?

ខ៖ ខាងតាក៏អត់ទាន់ដែរនាង កើតអត់ទាន់។

ក៖ តើយាយអត់មានចាំសាច់រឿងអ្វីពីតាខាងម្តាយរបស់យាយ?

ខ៖ មិនដែលបានទាន់ទេចៅ។

ក៖ តើធ្លាប់មានចាស់ៗ ឬ ឪពុកម្តាយនិយាយប្រាប់ពីសាច់រឿងរបស់ជីដូនជីតាយាយ  
ឲ្យយាយស្តាប់ទេ?

ខ៖ និយាយដែតែចាំអត់បាន ចាស ចាស ខ្ញុំនៅក្មេង

ក៖ តើយាយខាងឪពុករបស់យាយក៏យាយអត់ចាំដែរ?

ខ៖ អត់ទេនាង មិនដែលចាំបានទេចៅ។

ក៖ តែគាត់អ្នកនៅអង្គរក្រៅដែរ?

ខ៖ ចាសនៅអង្គរក្រៅ សៀមរាប ពីតួត ពីលួត ពីលា មកនៅតែអង្គរក្រៅនេះ។

ក៖ តើយាយរស់នៅក្នុងខេត្តនេះអស់រយៈពេលប៉ុន្មានឆ្នាំហើយ តាំងពីយាយកើតមក  
មែនយាយ?

ខ៖ នៅតែរបូតទើបកើតជម្លៀសទៅដំរីឆ្លងតែប៉ុន្មានឆ្នាំ អត់ដឹងដែរចៅព្រោះយាយតូច  
នោះ។

ក៖ តើយាយមានសាច់ញាតិដែលរស់នៅក្រៅប្រទេសទេយាយ ដូចនៅអាមេរិក   
ឬ ប្រទេសផ្សេងៗ

ខ៖ អត់មានទេចៅ អត់មានទេ។

ក៖ តើស្វាមីលោកយាយគាត់មានឈ្មោះអ្វីដែរយាយ?

ខ៖ ឈ្មោះតាខាន់ គាត់ខូចហើយចៅ ខ្ញុំធ្វើបុណ្យរួចអស់ហើយ

ក៖ តើយាយបានរៀបអាពាហ៍ពិពាហ៍ជាមួយស្វាមីនៅឆ្នាំណាដែរយាយ យាយចាំ  
បានទេ?

ខ៖ មិនសូវចាំបានទេចៅ។

ក៖ យាយចាំកន្លែងទេ កន្លែងណា?

ខ៖ ការនៅអង្គរក្រៅណឹងឯងចៅខេត្តសៀមរាប។

ក៖ តើអាពាហ៍ពិពាហ៍ណឹងរៀបចំឡើងដោយឪពុកម្តាយយាយ  
ហើយធ្វើឡើងដោយចិត្តយាយអត់មានបង្ខំអីណាយាយ?

ខ៖ ស្រលាញ់គ្នាដោយសងខាង។

ក៖ យាយកាលណឹង អត់មានទាន់ថ្លៃទឹកដោះជូនដល់យាយណាហីយាយ  
កាលណឹង?

ខ៖ អត់ទាន់មានទេចៅ។

ក៖ យាយអាចប្រាប់ពីពេលវេលាដំបូងដែលជួបស្វាមីយាយបានទេ ពេលណាយាយ? ម៉េចបានយាយជួបគ្នាជាមួួយគាត់ ម៉េចបានយាយស្គាល់គ្នាចឹងណា?

ខ៖ ស្គាល់គ្នាព្រោះមកនៅជាមួយបងគាត់ ធ្វើស្រែចំការជាមួួយបងគាត់ មកនៅជាមួយ  
បងគាត់ក៏ស្រលាញ់ទៅចា។

ក៖ យាយចាំថាពេលណឹងយាយអាយុន្មានដែរ ពេលយាយស្គាល់ជាមួយគាត់?

ខ៖ កាលនោះ ១៩ឆ្នាំចៅ។

ក៖ កាលណឹងគាត់អាយុប្រហែលន្មានយាយ?

ខ៖ ប្តីខ្ញុំគាត់បងខ្ញុំ ប្តីខ្ញុំគាត់ឆ្នាំមមែរ ខ្ញុំឆ្នាំខាល គាត់បងខ្ញុំប្រហែល៨ឆ្នាំ

ក៖ ហេតុអ្វីក៏ជ្រើសរើសរៀប​ការជាមួយគាត់យាយ?

ខ៖ ចុះចៅអើយព្រោះតែគូរស្រករណាចៅ ដល់គេទុកចិត្តយើង យើងទុកចិត្តគេក៏បាន  
គ្នា បានទៅក៏គេធ្វើបាបណា កាលពីក្មេងមិនសូវធ្វើបាបទើបតែធ្វើបាបកាលកូនច្រើន។

ក៖ តើយាយចេះអាន និង ចេះសរសេរអក្សរខ្មែរទេ?

ខ៖ មិនដែលចេះទេចៅអើយចៅ។

ក៖ អានក៏អត់ចេះដែរយាយណ?

ខ៖ អត់ចេះទេ យាយពិបាក។

ក៖ យាយអត់បានចូលរៀនទេ?

ខ៖ អត់ទេ អត់បានចូលរៀនទេនាង កើតមកធំគ្រាន់ក៏ជម្លៀស មានចម្បាំងមិនដែល  
បានចូលសាលានិងគេម្តង។

ក៖ តើយាយចេះភាសាអ្វីផ្សេងទេក្រៅពីភាសាខ្មែរយើង?

ខ៖ មិនដែលចេះទេនាង។

ក៖ ចុះយាយមានមិត្តភិក្តស្និតស្នាលដែលធំធាត់មកជាមួយគ្នាទេយាយ? មិត្តភិក្តដែល  
យាយធ្លាប់ដើរជាមួួយតាំងពីក្មេងៗ?

ខ៖ ចាស ភ្លេចអត់ហើយនាង ខូចអស់ប៉ុន្មាន ខូច ២ ៣នាក់ ថាជិតស្និតនាងដើរជាមួយ  
គ្នាត្រូវ ដូចបងដូចប្អូនចឹង រាប់អានគ្នាស្រលាញ់គ្នា ទុកចិត្តដូចតែបងដូចតែប្អូនចឹង

ក៖ ចុះយាយចាំឈ្មោះរបស់ពួកគាត់ទេយាយ? អ្នកដែលខូចៗទៅណឹងណា?

ខ៖ ឈ្មោះមីនមួយ នៅជម្លៀសនោះមិនដែលចាំបាន។

ក៖ តើយាយមានអនុស្សាវរីយ៍អ្វីខ្លះជាមួយពួកគាត់ដែរ? អនុស្សាវរីយ៍ដែលនៅតែចងចាំដល់សព្វថ្ងៃនេះ?

ខ៖ អនុស្សាវរីយ៍អីចៅ យើងដើរចល័តដើរអីទៅ ទៅក៏ត្រូវគ្នាដូចបងដូចប្អូនណាចៅ  
ដូចថាមិត្តភិក្តបានបាយមក បានដំឡូងបានអីមកក៏ចែកគ្នាហូបទៅចាស ដល់ខ្ញុំបាន  
ដំឡូងឪពុកម្តាយខ្ញុំផ្ញើរទៅក៏ចែកគ្នាហូបទៅក៏ស្គាល់គ្នា គេថានៅផ្ទះម្តាយទីទៃនៅ  
ព្រឺម្តាយតែមួួយ ក៏ចេះតែត្រូវគ្នាទៅណា យើងរាប់គ្នាស្រលាញ់គ្នាយើងចែកគ្នាហូប។

ក៖ តើយាយធ្លាប់ធ្វើស្រែចំការទេយាយ?

ខ៖ ចាសធ្លាប់ធ្វើស្រែចំការ។

ក៖ តើមានផលលំបាកអ្វីខ្លះដែរយាយក្នុងការធ្វើស្រែចំការដែរ?

ខ៖ អូ ពិបាកណាស់ចៅ និយាយទៅវាពិបាកៗណាស់ចៅអើយធ្វើស្រែចំការ។

ក៖ ពិបាកម៉េចដែរយាយ?

ខ៖ ពិបាកកូន ពិបាកចៅ អាណាពិបាកសព្វគ្រប់ចៅ ចាសហើយខ្ញំណា   
កាលដែលខ្ញុំកូននៅមួយឆ្នាំដែលធំចៅ ៣ ២នេះ ខ្ញុំមកពីស្ទូងដកធ្វើតែឯងនឿយ  
ប្តីធ្វើកាលីដូចសព្វថ្ងៃកាលីបារាំង ដល់ប្តីខ្ញំមកធ្វើការដល់ខ្ញុំកូនច្រើនទៅ ក៏ឃើញអង្គរ  
បុកអណ្តូង ដល់ខ្ញុំភ័យណាចៅឯងខ្ញុំមិនទាន់បានដាំបាយឲ្យកូនបានហូបពីកូនមកពី  
រៀនដែរ ទឹកអណ្តូងវារីងណា ដូចជាជីកត្រង់នេះទៅក៏នាំប្តីប្រពន្ធស្តារទៅឃើញ  
អង្គការខ្ញុំអរអើយអរ ឃើញអង្គការដើរបុកអណ្តូងឲ្យ ទៅស្រុកខ្ញុំនោះគេដើរជា  
មួយអង្គការ បងផាន់ខ្ញុំស្នើរអណ្តូងមួយខ្ញុំ ខ្ញុំដងទឹកម្តងបានមួយក្រឡ ដងម្តង  
បាន២ក្រឡទៅក៏ខ្ញុំណា មានកូនតូចៗទៅអត់ហ៊ានដាំទឹក ដាំបាយហូបណាចៅ  
កូនក៏ទៅរៀន សាលាឆ្ងាយដែរ គេមិនបានឲ្យទេផ្ទះឯងឆ្ងាយពីគេ គេមិនបានឲ្យ  
ទេ បើផ្ទះជិតគេ ៤ ៥នាក់ទៅក្រែងគេបុកឲ្យមួយ ថាខ្ញុំអន់ចិត្ត ថាខ្ញុំទឹកភ្នែក  
នាងអើយ ខ្ញុំដើរទឹកភ្នែកទៅផ្ទះ ដើរសុំអណ្តូងគេអង្គការថា អ៊ុំផ្ទះអ៊ុំឯងនៅឯណា  
ខ្ញុំក៏ថានៅត្បូង ខាន់អាស្រុកខ្ញុំនោះឯងណា គេថាផ្ទះនៅឆ្ងាយពីគេគ្មាននរណា  
គេបុកឲ្យទេបើផ្ទះជិតគេបានគេបុកឲ្យណា ខ្ញុំ ខ្ញុំដើរទឹកភ្នែកណា ចៅឯងមក  
សម្ភាន៍យាយនេះយាយមិនទាន់បានដាំបាយឲ្យកូនចៅហូបទេ ចុះដងទឹកអណ្តូង  
វាយ៉ាប់ចៅ ទឹកអណ្តូងវារីងណាចៅ យាយវាកំសត់ណាស់យាយណា ដល់  
ដាំបាយឆ្អិនចេះ ដល់អត់មានម្ហូបធ្វើអីឲ្យកូនហូបយកអំបិលគ្រួសចៅ ចៅឲ្យអំបិល  
គ្រួសម្នាក់មួយគ្រួស​ ម្នាក់មួយគ្រួសណាយកឲ្យកូនហូប នេះយាយកំសត់ណាស់  
ចៅ នេះបើចៅបានឃើញដឹងតែទឹកភ្នែកជំនួសយាយ កូនយាយអត់ចេះញុំរើសទេ  
ព្រឹកព្រហៀមចេះអត់មានប្រាក់ឲ្យកូនមួយរៀល ឲ្យអំបិលគ្រួសចេះ ចៅឯងយក  
មួយគ្រួស ឯនោះយកមួយគ្រួសៗហូបបាយ នាំបងប្អូនមករៀន ដើរសុទ្ធតែដើរ  
កំសត់ណាស់ចៅប្រវត្តិយាយកំសត់ណាស់។

ក៖ ចុះយាយធ្លាប់ប្រកបអាជីវកម្មជាលក្ខណៈគ្រួសារអីទេ?​ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីទេយាយ?

ខ៖ ចិញ្ចឹមដែចៅ ចិញ្ចឹមជ្រូក ចិញ្ចឹមគោ។

ក៖ ស្រួលទេយាយ?

ខ៖ ពិបាកណាស់ចៅ ចិញ្ចឹមជ្រូក ចិញ្ចឹមគោពិបាកណាស់ចៅ តែទ្រាំចុះបើយាយកំសត់  
ពិបាកមិនដែលបានមកពីស្ទូងមកពីដកចូលដៃគេ បានដេកមួយភ្លេចចេះមានកម្លាំង  
ក្រោកទៅទៀត ធ្វើអីឲ្យកូនរួចកូនទៅឃ្វាលគោ យាយនេះក៏ដល់ម៉ោងទៅធ្វើការទៀត  
ណាចៅ យាយពីដើមឡើងស្គមដល់ពេលយាយចាស់ទៅកូនធំៗជួយកម្លាំងទៅក៏  
យាយមានធាត់ធំ ពីដើមឡើងឡើយយាយស្គម គេថាបានលេបថ្នាំអត់ ខ្ញុំថាមិនដែល  
បានថ្នាំលេបទេ ខ្ញុំផឹកតែថ្នាំខ្មែរនាង កូនមួយៗខ្ញុំផឹកតែថ្នាខ្មែរទេ មិនដែលបានថ្នាំពេទ្យ  
អី។

ក៖ តើយាយធ្លាប់ប្រកបមុខរបរអី្វខ្លះដើម្បីរកប្រាក់ចំណូលចិញ្ចឹមគ្រួសារយាយ?  
ខ៖ ធ្វើស្រែចំការនោះឯង

ក៖ ចុះយាយធ្លាប់ធ្វើអី្វផ្សេងទៀតទេ?

ខ៖ ទេយាយមិនដែលបានទៅត្រង់ណាផ្សេងទេចៅ ទើបតែបានមកនៅព្រះអង្គនេះឯង   
ព្រះអង្គអើយជួយក៏យាយបានមានផ្ទះមានសម្បែងនៅ។

ក៖ ចុះយាយមានឧបសគ្គ ឬ ផលលំបាកអ្វីខ្លះដែរនៅក្នុងជីវិតនេះ? សូមយាយរៀបរាប់ប្រាប់បានទេ?

ខ៖ អូ ពិបាកណាស់ចៅពិបាកណាស់ប្រវិត្តយាយពិបាកណាស់ ថាយាយពិបាក  
និងចិញ្ចឹមកូន ពិបាកនិងចិញ្ចឹមឪពុក ចិញ្ចឹមម្តាយ ពិបាកនិងចិញ្ចឹមបង ចិញ្ចឹមប្អូនចៅ

ក៖ តើយាយចងចាំអ្វីខ្លះអំពីសម័យប៉ុល ពត? យាយរៀបរាប់ប្រាប់បានទេ?

ខ៖ សម័យប៉ុលពត គេឲ្យយាយលក់ភ្លឺ១០០ម៉ែត្រចេះ ដូចជាភ្លឺ១០០ម៉ែត្រចេះ ខ្ញុំម្ខាង  
គេកូនប្រុសម្ខាង គេឲ្យលើកមួយថ្ងៃ បើកាប់ដំបូក បើដំបូកចេះគេឲ្យកាប់គ្នា៣នាក់ អរ ៤នាក់ ខាងកូនប្រុសនោះគេម្ខាង ខាងយាយនេះ២នាក់ ខាងកូនប្រុស២នាក់ គេឲ្យកាប់  
រួចមួយថ្ងៃ ម៉ោង១១ថ្ងៃគេឲ្យសម្រាកហើយ យើងហូបបាយរួចទៅ អង្គុយលេងតិចទៅ  
តែម៉ោង១២គេឲ្យចុះធ្វើការទៀត ម៉ោង៥គេឲ្យឈប់ បើសិនជាយើងម៉ោង៥អត់ទាន់  
កាប់ដំបូករួច យើងចុះទៅចេះគេយកបបរទុកឲ្យយើងអត់មានបាយទេចៅ គេយកបបរ  
ទុកឲ្យយើងហូបទៅ បើថាខ្ញុំនេះឈ្មោះស៊ុន នោះឈ្មោះគ ឈ្មោះក ឈ្មោះអី ពួកអ្នក  
អត់ទាន់កាប់រួចគេយកទុកឲ្យយើង ៤កា ក្នុងមួយការនោះបើសិនជាយកទឹកចេញ ព្រលិតចេញអស់ទៅ វាបានអង្ករនោះ៣ស្លាបព្រា បានអាជាតិអង្ករនោះ៣ស្លាព្រា   
បើយើងអត់តស៊ូគេយកយើងទៅវៃចោលវាអត់ឲ្យបាយយើងស៊ីទេ ខ្ញុំណាខ្ញុំខ្លាចឈ្លើង  
ពេលគេស្ទូង ពេលគេរួចពីកាប់ដំបូកកាប់អីហើយ គេថាសំណាបវាវែងណាចៅ គេឲ្យ  
ដកសំណាបស្ទូងគេដាក់ មួយថ្ងៃគេឲ្យដក១០ផ្លូន មួយថ្ងៃឲ្យដក១០ផ្លូន ព្រឹកចេះគេឲ្យ  
ដក៥ផ្លូន ល្ងាចចេះគេឲ្យដក៥ផ្លូន បើមិនបានទាល់តែដកបាន បានគេឲ្យទៅកន្លែង  
ត្រង់ណាដែលខ្លាចឈ្លើងចេះយាយអត់ហ៊ានចុះនិងគេ យាយអត់មានបាយហូបទេ  
យាយខ្លាចឈ្លើង គេស្តីឲ្យ គេដាក់សន្យាឲ្យយើងបើយើងអត់ចុះអត់ទៅស្ទូងអត់ឲ្យ  
យកបាយហូបទេ កំសត់ណាស់ចៅកំសត់ ប្រវិត្តយាយកំសត់ណាស់ យាយអត់ទៅ  
បើយាយខ្លាចយាយអត់ទៅទេ បើគេយកទៅសម្លាប់ក៏យាយអត់ចុះដែរ យាយខ្លាច  
ខ្លាចញ័រចេះឯង។

ក៖ ចុះបងប្អូនយាយគាត់នៅណាវិញពេលប៉ុល ពតណឹងនៅជុំគ្នា?

ខ៖ នៅជុំគ្នា បើពួកវាតូចៗណានាងវាតូចៗគេឲ្យនៅផ្ទះ បើខ្ញុំគេឲ្យដើរចល័ត យើងបងគេ គេឲ្យដើរចល័ត បើសិនជាខ្ញុំអត់ដើរចល័តគេឲ្យម្តាយខ្ញុំដើរចល័ត ឲ្យ  
ខ្ញុំនៅមើលកូនក្មេង ខ្ញុំអត់ចេះលួងវា ខ្ញុំអត់ចេះលួងវាទៅខ្ញុំស្រណោះវាពេកវាយំទៅ  
ខ្ញុំស្រណោះទៅ ខ្ញុំសុខចិត្តទៅដើរចល័តឲ្យម្តាយខ្ញុំនៅមើលប្អូន។

ក៖ យាយ កាលណឹងយាយអាយុន្មានដែរយាយ?

ខ៖ ខ្ញុំកាលសម័យប៉ុល ពតវាអត់ចាំបាន បើមិន៨ ឆ្នាំទេ ៩ឆ្នាំ នៅតូចណានាងអត់ទាន់  
បានអាយុ១២អីទេ ខ្ញុំទៅនៅនោះលឺម្តាយខ្ញុំថាកាលដាច់សង្គ្រាមខ្ញុំទៀតទើបតែអាយុ  
១២ឆ្នាំ ម្តាយខ្ញុំទឹកភ្នែកពេលខ្ញុំទៅសែងដីគេ រែកដាក់ទំនប់ឲ្យគេណា គេឲ្យតែខ្ញុំដាំទឹក  
ព្រោះខ្ញុំតូចជាងគេ គេធំៗគេសែងដីឡើងទៅ ខ្ញុំវាតូចទៅ ទំនប់ដែកតាប់រលំជើងស្ពាន  
ទៅ ទៅខ្ញុំតូចគេឲ្យខ្ញុំដាំទឹកឲ្យគេហូប ក្រែងសែងទឹកឲ្យគេអត់សូវនឿយដូចគេអ្នក  
សែងដី។ បើកុមារណាមានម្តាយឪពុកទៅចល័តជំនួសគេឲ្យម្តាយឪពុកទៅ គេឲ្យ  
កុមារនៅភូមិ ដូចខ្ញុំថាខ្ញុំនិយាយថាប្អូនខ្ញុំតូចទៅខ្ញុំឲ្យម្តាយខ្ញុំនៅមើលប្អូនខ្ញុំទៅជំនួស  
ម្តាយ បានៗទៅចាស ។  
ក៖ ខ្ញុំដឹងពេលយាយនិយាយរៀបរាប់មកយាយឆ្លងកាត់ឧបសគ្គច្រើនមែនទែន?

ខ៖ មានខ្លាវាស្រែក មានដំរីវាស្រែក យាយឃើញខ្លាជាក់ស្តែងក៏យាយឃើញដែរ  
ខ្លាធំ យាយទឹកដោះម្តាយថ្លៃ នេះយាយចងអង្រឹងដេកនេះដំរី។

ក៖ តើយាយឆ្លងកាត់ឧបសគ្គណឹងដោយរបៀបណាដែរ ដែលយាយបានរៀបរាប់  
ណឹង?

ខ៖ យប់ឡើងគេឲ្យដើរទាល់តែម៉ោង១២ បានគេឲ្យឈប់គេឲ្យដើរណាចៅម៉ោង១២  
បានឲ្យឈប់មិនដែលមានទ្រនាន់ជើងពាក់ទេចៅ សុទ្ធតែដីខ្សាច់ស្មើៗជង្គង់ណា   
តកន្សែងគ្នាដូចណាធំជាងគេក៏តកន្សែងគ្នាទៅវាអស់ជើងណា កំសត់ណាស់ចៅ  
សម័យនេះដើរមិនកើតទេវាអន់។

ក៖ យាយ ចឹងតាំងពីក្មេងរបស់មកដល់ពេលនេះ តើជីវិតរបស់យាយមានការផ្លាស់ប្តូរ  
អ្វីខ្លះដែរ? ដូចពីមុនយាយពិបាកខ្លាំងដល់ពេលឥឡូវមានការផ្លាសប្តូរអីដែរ?

ខ៖ ឥឡូវបានកូនខ្ញុំធំមានប្តីមានប្រពន្ធអីហើយវា ខ្ញុំវាធូរចិត្តគ្រាន់វាឈប់ពិបាកហើយ  
មានកូន ចាសដល់ឪពុកងាប់ចេះទៅ ប្តីអីងាប់ចេះទៅខ្ញុំនៅជាមួយកូនពៅគេ កូនស្រី   
ចាគេបានប្តីបានប្រពន្ធបែកអស់ហើយ ខ្ញុំនៅជាមួយកូនស្រីខ្ញុំចិញ្ចឹមចៅដែរ ម៉ែគ្នាដាំ  
បាយទៅឯស្រុកឆ្ងាយនោះនៅស្រែស្នំ ចាសបានប្តីទៅឯស្រែស្នំទៅ ខ្ចីប្រាក់អង្គការធ្វើ  
ផ្ទះទៅ ជំពាក់អង្គការទៅយកកូនតាំងពីអាមួយនោះអាយុ៧ឆ្នាំ មីស្រីនោះអាយុ៧ឆ្នាំ  
អាប្រុសនោះអាយុ៦ឆ្នាំយកមកទុកនិងយាយ យាយនៅចិញ្ចឹមចៅនិងឯងចាស   
បានទៅ៥០០០ក្តី បានមួយ១០០០០រៀលដោយថ្ងៃ ថ្ងៃណាមានមនុស្សចេះក៏បាន  
១០០០០រៀល ថ្ងៃណាក៏អត់មនុស្សចេះក៏ ៣០០០រៀល រៀល ថ្ងៃណាក៏អត់មនុស្ស  
ចេះក៏ ៥០០០រៀល បានទៅក៏ទិញម្ហូបចិញ្ចឹមចៅ ចាស ចាសយាយធូរគ្រាន់ពេលដែល  
នៅព្រះអង្គនេះឯងចៅអើយចៅ ព្រះអង្គបានចិញ្ចឹមយាយបានយាយរស់ បានយាយធូរ  
គ្រាន់ វាមិនសូវពិបាកដូចកាលសង្គមនោះ

ក៖ តើពេលណាដែលជាពេលវេលាដែលសប្បាយរីករាយជាងគេក្នុងជីវិតរបស់  
យាយ? យាយចាំបានទេ?

ខ៖ អត់សូវដែរចៅ យាយអាល័យតែពិបាកចិត្តនិងកូន ដល់កូនវាធំហើយនៅចៅទៀត  
 ចាំវាមិនបានវាភ្លេចភ្លាំងណាចៅ ដល់ចាស់ទៅវាភ្លេច។

ក៖ កាលពីយាយនៅក្មេង តើយាយមានក្តីស្រម៉ៃចង់ធ្វើអ្វីដែរពេលយាយធំឡើង?

ខ៖ អូ សម័យនោះចង់ធ្វើតែស្រែចំការ វាមិនគិតឃើញចង់ធ្វើអីទេចៅអើយ។

ក៖ តើយាយបានសម្រេចក្តីស្រម៉ៃនោះទេយាយ?

ខ៖ បានសម្រេចតើចៅ បានតែស្រូវស៊ី បានដាំបន្លែទុកហូបទៅបានយាយអរ យាយ  
រស់។

ក៖ តើម្ហូបណាដែលយាយចូលចិត្តពិសារជាងគេដែរ?

ខ៖ យាយចូលចិត្តដូចថាមានត្រីចង្វារត្រីអីចូលចិត្ត ដូចថាពីក្មេងមកចូលចិត្តកំពឹស ដូច  
ជាក្តាម ដូចជាខ្យងអីចូលចិត្ត បើមិនសម័យនេះដូចអត់ហ៊ានដូចសាច់ជ្រូកសាច់អី   
សម័យនេះឃើញត្រីចេះតែខ្លាច។

ក៖ តើយាយចូលចិត្តស្តាប់ចម្រៀងទេយាយកាលនៅក្មេង?

ខ៖ អត់ អត់ដែលមានប្រាក់ទិញវិទ្យុអីស្លាប់ទេចៅ ទើបតែចាស់នេះឯងនាង ពីដើមអត់  
មានទេ។

ក៖ តើយាយចេះលេងឧបករណ៍តន្ត្រីទេ?

ខ៖ អត់ទេ អត់ចេះទេនាង តែបើថាសម័យប៉ុលពតគេឲ្យរាំបទគេខាងអាពតនោះឯង  
ឲ្យរាំអង់អាចអើយនោះ។

ក៖ ចុះមានអ្នកណាចេះលេងឧបករណ៍តន្ត្រីទេក្នុងគ្រួសាររបស់យាយ?

ខ៖ មិនដែលបានទេចៅ មានអាកូនវាចេះរាំងអាសម័យយើងនេះ។

ក៖ តើយាយចូលលេងល្បែងប្រជាប្រិយខ្មែរទេ?

ខ៖ ចាស។

ក៖ យាយចូលចិត្តលេងល្បែងអីគេ?

ខ៖ តែងលេងតែចោលឈូងចោលអីជាមួយនិងក្មេងៗ ចោលឈូងចោលអីណា។

ក៖ តើកីឡាប្រភេទណាដែលយាយចូលចិត្តដែរ?

ខ៖ អត់ទេបើចោលឈូងចោលអីយាយចេះ។

ក៖ យាយជាចុងក្រោយ តើយាយមានអ្វីចង់ផ្តាំផ្ញើរទៅកាន់កូនចៅជំនាន់ក្រោយ  
របស់យាយទេ? ថាពួកគាត់ត្រូវរស់ដោយរបៀបណា?ធ្វើជាមនុស្សបែបណា  
ដែរក្នុងសង្គម?

ខ៖ ផ្តាំផ្ញើរថាកូនក្មេងសម័យនេះខំរៀនអក្សរ កុំឲ្យទៅជប់ថ្នាំញៀនថ្នាំអីចៅអើយ ពិបាក  
ខំរៀនអក្សរខំអីឲ្យបានកើតជាឯកឧត្តម ឲ្យបានកើតជាលោកជំទាវ ឲ្យបានកើតជា  
អង្គការដើរតាមស្រុកតាមភូមិទៅបានប្រាក់ខែទៅបានជួយម៉ែឪពុកម្តាយណាចៅ  
កុំឲ្យឪពុកម្តាយពិបាកដូចយាយ យាយពិបាកណាស់កាលសម័យនោះ ផ្តាំផ្ញើរកូនចៅ  
តែប៉ុណ្ណោះឯងក្មួយ ឲ្យក្មួយខំរៀនអក្សរ ខំមើឲ្យប្រាជ្ញាយើងឲ្យចេះល្អចៅ។

ក៖ ចាស ចាស អរគុណច្រើនយាយ ចុះយាយមានអី្វទៀតទេយាយ?

ខ៖ ផ្តាំផ្ញើរកូនក្មួយកូនចៅៗឲ្យបានសុខសប្បាយខំរៀនអក្សរ ខំរៀនភាសាគេណាចៅ  
សព្វថ្ងៃនេះគេមានភាសាណា មានភាសាថៃ មានភាសាវៀយណាម មានភាសាកូរ៉េ  
មានភាសាចិន ភាសាអង់គ្លេស ចៅអើយខំរៀនអក្សរកុំឲ្យដូចយាយ យាយអត់មានចេះ  
អី ថាផ្លូវនេះគេឲ្យយើងទៅងាប់ទៅ បើអត់ចេះអក្សរដូចយាយនេះក៏ទៅៗ អេបើសិន  
បានចេះអក្សរផ្លូវនេះគេឲ្យទៅងាប់មិនបានទៅទេ ចឹងបានចេះតែផ្តាំផ្ញើរកូនឲ្យកូនរៀន  
ខំរៀនសព្វថ្ងៃនេះ អង់គ្លេសក៏គេរៀន អក្សរខ្មែរក៏គេរៀន រៀនសព្វគ្រប់ណានាង

ក៖ ចាស ខ្ញុំសូមអរគុណច្រើនដល់យាយបានចំណាយពេលវេលាដើម្បីសម្ភាសន៏  
ជាមួយខ្ញុំ សូមជូនពរឲ្យយាយមានសុខភាពល្អ និង មានសុភមង្គលក្នុងក្រុមគ្រួសារ។

ខ៖ សាធុចៅ។